AUTORITATEA    NAȚIONALĂ DE INTEGRITATE                CODUL DE CONDUITĂ ȘI ETICĂ PROFESIONALĂ    




I. Domeniul de reglementare
1. Codul de conduită şi etică profesională (în continuare - Cod) este un document care stabilește principiile şi standardele de etică profesională obligatorii pentru toate categoriile de angajați din cadrul Autorității Naționale de Integritate (în continuare - ANI).
Normele de conduită etică și profesională prevăzute în prezentul Cod sunt obligatorii pentru angajații ANI.
2. Codul are drept scop:
- stabilirea regulilor esenţiale de comportament şi de etică al angajaţilor ANI, astfel încât aceştia să respecte valorile profesionale şi morale, principiile şi normele de conduită în procesul exercitării atribuţiilor ANI, precum şi contribuirea la prevenirea cazurilor de corupţie şi crearea unui climat de încredere între cetăţeni şi ANI;
-	creșterea calității activității profesionale;
-	asigurarea unei administrări mai bune întru realizarea atribuțiilor Autorității;
-	contribuirea la prevenirea abaterilor disciplinare de către angajații Autorității;
-	sporirea credibilității Autorității atât în plan național, cât şi în raport cu alte state şi organizații internaționale.
3. Respectarea normelor cuprinse în prezentul Cod constituie un criteriu pentru evaluarea eficacității, calității şi integrității profesionale ale aparatului Autorității.
4. Elaborarea Codului de conduită şi etică are la bază următoarele acte normative:
-	Constituția Republicii Moldova;
-	Codul Muncii nr. 154-XV din 28.03.2003;
-	Legea cu privire la Autoritatea Națională de Integritate, nr. 132 din 17.06.2016;
-	Legea privind declararea averii şi intereselor personale nr. 133 din 17.06.2017;
-	Legea cu privire la statutul persoanelor cu funcţii de demnitate publică, nr. 199 din 16.07.2010;
-	Legea cu privire la funcţia publică şi statutul funcționarului public nr. 158 din 04.07.2008;
-	Legea nr.25 din 22.02.2008 privind Codul de conduită a funcţionarului public;
-	Legea integrităţii nr. 82 din 25.05.2017;
-  Legea cu privire la statutul persoanelor cu funcţii de demnitate publică, nr.l99 din 16.07.2010.
5. Categoriile de angajați:
a) demnitari: președintele şi vicepreședintele Autorității, persoane cu funcții de demnitate publică;
b)	funcționari publici cu statut special: inspectori de integritate;
c)	funcționari publici;
d) auditor intern:
e)	personal contractual.

II. Principiile, valorile morale şi profesionale
6. Principiile generale care guvernează conduita angajaților Autorităţii:
a)	legalitatea - presupune că, în toate acţiunile lor angajaţii Autorităţii sînt obligaţi să respecte cu stricteţe legea, drepturile, libertăţile constituționale şi fundamentale ale persoanei, în corespundere cu Declaraţia Universală a Drepturilor Omului, Convenţia Europeană pentru Apărarea Drepturilor Omului şi a Libertăţilor Fundamentale, Constituţia Republicii Moldova, alte acte legislative şi normative în vigoare;
b)	independența – în exercitarea atribuțiilor de serviciu, angajații Autorității  sunt liberi de orice interes sau de altă natură, să nu fie influențat de aspectele personale sau externe, care ar putea influența activitatea, nu trebuie să se implice direct sau indirect, să nu accepte nici o formă de intimidare, să nu ia cu împrumut bunuri sau bani, să nu beneficieze de beneficii sau avantaje, să nu se afle în conflicte de interes sau sub influențe care ar putea interveni în raționamentul său profesional și care ar genera riscuri privind respectarea prezentului principiu; 
c)	imparțialitate - angajații trebuie să aibă o atitudine obiectivă, neutră față de orice interes, inclusiv politic, economic, religios sau de altă natură în exercitarea funcției;
d)	 integritatea morală – angajații Autorității Naționale de Integritate trebuie să aibă un comportament care să asigure onestitatea și integritatea exercitării funcției;
e) profesionalism - angajații Autorității are obligația să-şi îndeplinească atribuțiile de serviciu cu responsabilitate, competență, eficienţă, corectitudine şi conștientizare, aplicând cunoștințele teoretice şi deprinderile practice în exercitarea sarcinilor funcționale cu perfecționarea continuă a cunoștințelor şi abilităților profesionale;
f) transparență - constă în deschiderea pe care angajatul Autorității trebuie să o manifeste în raport cu societatea şi alte instituții de drept public sau privat în privința activității pe care o desfășoară, cu excepțiile limitărilor stabilite de lege;
g) respect – angajații Autorității sunt obligați că aibă un comportament onorabil și politicos în relațiile cu persoanele, superiorii, colegii și subordonații, atît în exercitarea funcției, cît și în afara acestuia, precum și să respecte instituțiile statului, valorile sociale și normele deontologice;
h) confidențialitatea - determină obligaţia angajatului Autorităţii de a garanta prelucrarea, utilizarea, securizarea datelor şi a informaţiilor obținute în exercitarea atribuțiilor prevăzute de lege, prin nedivulgarea lor unor terțe persoane;
i) libertatea opiniei şi a exprimării - angajații Autorităţii au posibilitatea să-şi exprime punctul de vedere şi să-şi fundamenteze opiniile, cu respectarea ordinii de drept şi a bunelor moravuri, asupra situațiilor profesionale pe care le întâlnesc în exercitarea atribuțiilor de serviciu;
j)	celeritate (operativitate) - presupune îndeplinirea rapidă a obligațiilor de serviciu creând garanția că termenele prevăzute de lege pentru efectuarea anumitor activități sunt respectate;
k)	egalitate și nedescriminare - presupune că, în îndeplinirea atribuțiilor profesionale, angajaţii Autorităţii aplică tratamente egale tuturor persoanelor, luând aceleași măsuri pentru situații similare de încălcare a normelor protejate de lege, indiferent de naționalitate, rasă, religie, opinie politică sau de orice altă opinie, vîrstă, sex, orientare sexuală, avere, origine națională, socială sau de orice altă situaţie;
l)	dreptul la apărare - presupune că orice angajat Autorităţii este obligat să îndeplinească atribuțiile respectând dreptul la apărare;
m) bună administrare - angajații Autorităţii își exercită atribuțiile funcționale în interes general, în condiții de eficiență, eficacitate şi economisire la folosirea resurselor.
n)	loialitatea - presupune că angajatul este obligat să servească cu bună-credință Autorității, precum şi intereselor legitime ale cetățenilor, cît şi are obligația să se abțină de la orice act sau faptă care poate prejudicia imaginea, prestigiul sau interesele legale ale instituției.
7. Angajaţii ANI promovează următoarele valori morale şi profesionale:
a)  Onoarea şi demnitatea – calităţi ce se manifestă prin reputaţia, autoritatea profesională şi devotamentul faţa de datoria civică şi de serviciu;
b) Experienţă şi competenţă – în procesul exercitării atribuţiilor de serviciu angajatul se bazează pe o bună judecată profesională, asigurată de o bună pregătire şi competenţă;
c) Spirit de echipă – conlucrarea în conformitate cu principiile ANI.

III. Normele de conduită generale ale angajatului Autorității
8. În exercitarea funcției pe care o deține, angajatul ANI este obligat:
1) să aibă un comportament profesionist, precum și să asigure în limita prevederilor legale, transparența administrativă;
2) să respecte Constituția, legile țării și să acționeze pentru punerea în aplicare a dispozițiilor legale, în conformitate cu atribuțiile care îi revin, cu respectarea eticii profesionale;
3) să apere loial prestigiul Autorității de la orice act și fapt care poate produce prejudicii imaginii sau intereselor legale ale instituției;
4) să asigure informarea activă, corectă şi la timp a cetăţenilor asupra chestiunilor de interes public;
5) să asigure accesul liber la informaţie;
6) să respecte termenele prevăzute de lege privind furnizarea informaţiei;
7) să respecte limitările accesului la informaţie, în condiţiile legii, în scopul protejării informaţiei confidenţiale, a vieţii private a persoanelor şi a securităţii naţionale, precum şi să asigure protecţia informaţiilor deţinute faţă de accesul, modificarea sau distrugerea lor nesancţionate;
8)  să evite şi să renunţe la interesele personale ce pot compromite deciziile oficiale, adoptate cu participarea lui, sau să se abțină de la participarea la adoptarea sau executarea unor astfel de decizii, dacă acestea pot fi compromise de interesul lui personal sau de apartenența lui la o anumită organizație;
9)  să identifice orice conflict de interese;
10) să informeze şeful ierarhic sau organul ierarhic superior imediat, dar nu mai târziu de 3 zile, despre conflictul de interese real în care se află;
11) să nu emită acte administrative, să nu încheie acte juridice, să nu ia sau să nu participe la luarea unor decizii în exercitarea atribuțiilor până la soluționarea conflictului de interese real în conformitate cu Legea nr. 133 din 17 iunie 2016 privind declararea averii şi intereselor personale;
12) să prezinte declarația de avere şi interese personale în conformitate cu prevederile Legii nr. 133 din 17 iulie 2016 privind declararea averii şi intereselor personale;
13) să nu admită influențe necorespunzătoare, în sensul Legii integrităţii nr. 82 din 25.05.2017;
14) să desfăşoare în mod legal activitatea pentru care a intervenit influenţa necorespunzătoare;
15) să facă neîntârziat un denunț în formă scrisă despre exercitarea influenței necorespunzătoare președintelui Autorităţii sau, după caz, instituţiei care evaluează integritatea instituțională.
9. Angajații Autorității cu funcții de conducere au obligația să promoveze normele de conduită şi să asigure respectarea acestora de către personalul din subordine, precum şi să aibă o conduită ireproșabilă în toate împrejurările. Ei poartă răspundere pentru starea disciplinară şi ordinea regulamentară din subdiviziunea pe care o conduc şi sunt obligați:
a) să îşi îndeplinească atribuțiile de conducători în mod imparțial, în conformitate cu politicile şi obiectivele Autorității, să fie un exemplu demn de urmat pentru colaboratorii din subordine;
b) să promoveze normele de conduită, contribuind la întărirea continuă a disciplinei de serviciu şi asigurarea respectării acesteia de către colaboratorii din subordine atît în cadrul serviciului, cît şi în afara acestuia;
c) să dezvolte la subalterni simțul responsabilității şi onoarei față de angajații Autorității, precum și a răspunderii personale pentru îndeplinirea atribuţiilor funcționale;
d) să asigure egalitatea de şanse şi tratament cu privire la dezvoltarea carierei pentru colaboratorii din subordine;
e) să aibă o atitudine exigentă, obiectivă şi imparțială la aplicarea criteriilor de evaluare a competenței profesionale a colaboratorilor din subordine şi la aprecierea succeselor acestora. În cazul unor propuneri de sancționare, avansare, promovare, acordare a stimulentelor materiale sau morale, transfer, numire sau eliberare din funcție, să excludă orice formă de favoritism sau discriminare;
f) să fie corect în relațiile cu colaboratorii din subordine, să ţină cont şi să nu aducă atingere demnității personale a acestora;
g) să asigure formarea şi perfecționarea inițială şi continuă a fiecărui angajat/funcționar din subordine;
h) să întreprindă acțiunile necesare pentru prevenirea corupției în rândul angajaților din subordine, precum şi să poarte răspundere pentru eşecurile survenite ca urmare a îndeplinirii necorespunzătoare a acţiunilor în cauză;
i) să dea ordine legale, clare şi precise, să asigure condițiile necesare pentru executarea lor întocmai şi la timp;
j) să organizeze eficient munca angajaților din subordine, să asigure sporirea randamentului şi a calităţii activităţii de serviciu;
k) să educe la angajații din subordine atitudinea grijulie faţă de bunurile materiale ale Autorității, să depisteze şi să înlăture cauzele şi condiţiile care pot provoca pierderea sau deteriorarea lor;
l) să propună Președintelui Autorității stimularea angajaților din subordine pentru manifestarea inițiativei, sârguinței, pentru rezultatele obținute în îndeplinirea sarcinilor de serviciu, precum şi să propună Președintelui Autorității inițierea procedurii disciplinare în privința colaboratorilor din subordine care comit abateri disciplinare, dau dovadă de toleranță faţă de neajunsuri şi de nepăsare faţă de aplicarea prevederilor legale ale regulamentelor şi instrucțiunilor de serviciu;
1) să supravegheze modul de executare de către colaboratorii din subordine a sancțiunilor disciplinare şi măsurile întreprinse pentru înlăturarea cauzelor care au condus la apariţia încălcărilor;
2) promoveze normele de conduită şi să asigure respectarea acestora de către angajaţii din subordine, servind drept exemplu prin propriul comportament şi atitudine;
3) să încurajeze propunerile şi iniţiativele motivate ale personalului din subordine în vederea îmbunătăţirii activităţii Autorităţii;
4) să asigure instruirea continuă a angajaţilor din subordine;
5) să dea ordine legale, clare şi precise, şi să asigure condiții necesare pentru îndeplinirea acestora;
6) să organizeze şi să conducă activitatea angajaţilor din subordine, asigurînd îndeplinirea corespunzătoare a atribuţiilor acestora;
7) să cultive spiritul de onoare şi responsabilitate personală în calitatea de angajat al Autorităţi;
8) să asigure egalitatea de şanse şi tratament în ceea ce priveşte cariera angajaţilor din subordine;
9) să examineze şi să aplice cu obiectivitate criteriile de evaluare a competenţei
profesionale pentru personalul din subordine, în cazul în care propune sau aprobă
promovări, transferuri, numiri, sancționări sau eliberări din funcţii, ori acordă stimulente materiale sau morale, excluzând orice formă de favoritism sau discriminare;
10) întru atingerea obiectivelor comune, să contribuie şi să dezvolte spiritul de echipă, colaborare şi receptivitate al angajaților în cadrul Autorităţii;
11) să evite criteriile discriminatorii sau care aduc atingere demnității personale în raport cu angajații din subordine, în legătură îndeplinirea atribuţiilor de conducere;
12) să educe la colaboratorii din subordine atitudinea grijulie faţă de bunurile materiale ale Autorității, să depisteze şi să înlăture cauzele şi condiţiile care pot provoca pierderea sau deteriorarea lor;
13) să întreprindă acţiunile necesare pentru prevenirea corupţiei în rîndul personalului din subordine, precum şi să poarte răspundere pentru eşecurile survenite ca urmare a îndeplinirii necorespunzătoare a acţiunilor în cauză;
14) să asigure aplicarea măsurilor de protecţie stabilite de lege pentru angajatul care informează cu bună-credinţă despre comiterea actelor de corupţie şi a celor conexe corupţiei, a faptelor de comportament corupţional, despre nerespectarea regulilor privind declararea veniturilor şi a proprietăţii şi despre încălcarea obligaţiilor legale privind conflictul de interese.
10. Angajații ANI sunt obligați să fie sobri, să se prezinte la serviciu într-o ţinută vestimentară decentă, cu o notă de eleganţă simplă, fară a afişa opulență, aspect provocator sau neîngrijit.
11. Angajații Autorității trebuie să fie perseverenți, exigenți şi să respecte superiorii.
12. Şefii de inspectorat, direcţii, servicii sunt şefii cărora angajaţii le sunt subordonaţi pe linie de serviciu, inclusiv temporar. Cel mai apropiat şef direct al subalternului este şeful lui nemijlocit. Şefii nemijlociţi se consideră persoanele cărora angajații li se subordonează chiar şi temporar.
13. Angajații care, potrivit funcţiei deţinute, nu sunt şefi sau subalterni în raport cu alţi colaboratori pot fi superiori şi inferiori. Superioritatea este determinată de funcţia ocupată conform statelor de personal. Angajații care deţin funcţii superioare sunt în drept să ceară de la angajații care deţin funcţii inferioare informaţia de serviciu necesară pentru realizarea atribuţiilor lor, să facă obiecţii în cazul neîndeplinirii cerinţelor sau încălcării regulilor de comportare.
14. Şeful poartă întreaga răspundere pentru legalitatea ordinului dat, iar angajatul care primește ordinul este obligat să îl execute şi să raporteze imediat după executare. În cazul în care angajatul constată vă nu poate executa ordinul primit, acesta  raportează imediat șefului care l-a dat.
15. Ordinul (dispoziția, indicația) șefului este obligatorie pentru colaborator şi urmează a fi executat necondiționat, întocmai şi la timp, cu excepția cazurilor în care acesta este ilegal. La primirea unui ordin ilegal din partea şefului direct sau nemijlocit, colaboratorul sesizează conducătorul ierarhic superior. Pentru neîndeplinirea ordinului şefului care s-a dovedit a fi ilegal, colaboratorul nu poartă răspundere şi nu poate fi pedepsit.
16. Șeful care nu ia măsurile necesare pentru restabilirea ordinii de drept şi a disciplinei poartă răspundere disciplinară.

IV. Relațiile angajatului Autorității cu personalul din colectivul de muncă precum şi cu alte persoane fizice sau juridice
17.  Relațiile angajatului Autorității cu personalul din colectivul de muncă:
1) Relația angajatului trebuie să se bazeze pe respect şi bună - credință, comportamentul exemplar fiind un model de comunicare şi atitudine reciprocă adecvată;
2) Angajații Autorității au obligație să respecte onoarea, reputația şi demnitatea persoanelor din cadrul Autorității, precum şi a persoanelor cu care contactează în exercițiul funcției deținute prin neadmiterea:
-	întrebuințării unor expresii jignitoare;
-	răspândirea afirmațiilor defăimătoare;
-	dezvăluirii unor aspecte ale vieţii private;
-	formulării unor sesizări sau plângeri calomnioase.
3) Angajatul va evita discuții cu terțe persoane despre informația cunoscută în legătură cu exercitarea atribuțiilor de serviciu, controale inițiate sau în curs de evaluare, decât în cazurile prevăzute de lege;
4) Inspectorul de integritate poate să consulte alţi inspectori doar referitor la legislația de ordin material, procedural, administrativ pe marginea unui anumit control. Discuția este limitată la probleme teoretice şi poate fi inițiată doar de inspectorul care examinează cauza respectivă;
5) Cu excepția cazurilor permise de lege, angajatul Autorității nu va admite intervievări, argumentări sau comunicări private, menite să-i influențeze acțiunile sale profesionale în cadrul oricărei acțiuni sau control.
18.  Comunicarea cu mijloacele de informare în masă:
1) Relaţiile cu mijloacele de informare în numele Autorităţii este realizată numai de către angajatul abilitat cu acest drept;
2) Angajatul Autorităţii desemnat să participe la activități sau dezbateri publice, în calitate oficială, trebuie să respecte limitele mandatului de reprezentare încredințat de conducerea Autorităţii;
3) în cazul în care nu sunt desemnați în acest sens, angajaţii Autorităţii au obligația de a informa referitor la faptul că opiniile expuse nu reprezintă poziția oficială a Autorităţii.
19. În relațiile cu persoanele verificate, inspectorii de integritate/funcționarii publici trebuie:
1) să dea dovadă de politețe, respect, disponibilitate față de problemele cu care se confruntă și să o considere pe aceasta ca pe un partener egal;
2) să acorde importanța și timpul necesar discuțiilor cu persoana verificată sau reprezentanții legali ai acesteia, pentru a fundamenta constatările pe baza tuturor argumentelor și dovezilor prezentate de aceștia;
3) să își formuleze și să emită independent opinia față de aspectele constatate și să se pronunțe cu sinceritate concis, exprimându-și, dacă este cazul, rezervele față de argumentele prezentate;
4) să nu divulge egalitatea de tratament și să nu facă discriminare pe criterii de naționalitate, sex, origine, rasă, etnie, handicap, vârstă, religie sau convingeri politice;
5) să dea dovadă de seriozitate, profesionalism sau respect față de persoanele cu care intră în relații de serviciu;
6) să dea dovadă de operativitate în exercitarea atribuțiilor de serviciu, evitând să prelungească în mod subiectiv și inutil perioada de desfășurare a controlului;
7) să respecte viața intimă, familială și privată a persoanelor cu care intră în relații profesionale.
20.  Normele privind conduita în cadrul relațiilor internaționale presupun:
1) Angajatul care reprezintă autoritatea publică în cadrul unor organizații internaționale, instituții de învățământ, conferințe, seminare şi alte activități este obligat să aibă o conduită care să nu prejudicieze imaginea ţării şi a Autorității;
2) Angajatul aflat în deplasare de serviciu este obligat să aibă un comportament corespunzător regulilor de protocol şi să respecte legile tarii gazdă;
3) În relațiile cu reprezentanții altor state, personalului Autorității îi este interzis să exprime opinii personale privind aspectele naționale sau disputele internaționale.
21.  Normele privind utilizarea resurselor publice presupun:
1) Angajatul este obligat să asigure protecţia proprietăţii publice şi să evite orice prejudiciere a acesteia;
2) Angajatul este obligat să folosească timpul de lucru, precum şi bunurile ce aparţin Autorităţii, numai în scopul desfăşurării activităţilor aferente funcţiei deţinute;
3) Angajatul trebuie să asigure, potrivit atribuţiilor ce îi revin, folosirea eficientă şi conform destinaţiei a banilor publici;
4) Angajatului îi este interzis să utilizeze bunurile Autorităţii pentru a desfăşură activităţi publicistice, didactice, de cercetare sau alte activităţi neinterzise de lege în interes personal.
22.  Regimul cadourilor presupune că:
1) Angajatului Autorității îi este interzis să solicite sau să accepte cadouri, servicii, favoruri, invitații sau orice alt avantaj, destinate lui personal sau familiei lui, dacă oferirea sau acordarea lor este legată, în mod direct sau indirect, de îndeplinirea atribuțiilor de serviciu;
2) Dacă personalului Autorității i se propune un cadou, serviciu, favor, invitație sau orice alt avantaj necuvenit, el trebuie să anunțe imediat conducătorul său ierarhic superior despre acest fapt şi să ia măsurile necesare pentru aşi asigura protecția, printre care:
-	să refuze cadoul, serviciul, favorul, invitația sau orice alt avantaj necuvenit;
-	să raporteze imediat această tentativă autorităților competente;
-	să îşi desfășoare activitatea corespunzător, în special cea pentru care i s-a oferit cadoul, serviciul, favorul, invitaţia sau orice alt avantaj necuvenit;
3) Interdicția specificată la lit. a) nu se aplică în privința cadourilor primite cu prilejul anumitor acțiuni de protocol şi a căror valoare nu depășesc limitele stabilite de Guvernul RM. Modul de declarare, evaluare, evidentă, păstrare, utilizare şi răscumpărare a acestor cadouri este reglementat de prevederile legale;
4)  Cadourile a căror valoare depășește limitele stabilite se transmit în gestiunea organizației publice sau instituției publice subordonate respective şi se înscriu într-un registru special, ţinut de fiecare organizație publică sau instituție publică subordonată. Informația din registrul special menţionat este publică;
5)  În cazul în care angajatul Autorităţii achită diferența de valoare a bunului primit în calitate de cadou în condițiile stabilite la lit. c), el poate păstra bunul respectiv, efectuîndu-se mențiunea corespunzătoare în registrul special, contra semnătură.
23.  Angajatul care informează cu bună-credinţă despre comiterea actelor de corupție şi a celor conexe corupției, a faptelor de comportament corecțional beneficiază de următoarele măsuri de protecție, aplicate separat sau cumulativ, după cum urmează;
a)	prezumţia de bună-credinţă până la proba contrarie;
b)	confidențialitatea datelor cu caracter personal;
c)	transferul în condițiile Legii nr. 158-XVI din 4 iulie 2008 cu privire la funcţia publică şi statutul funcționarului public.
24.  Angajatul pentru informarea cu bună-credinţă, nu poate fi sancționat disciplinar.
25. Întru neaplicarea măsurii de protecție prevăzute la lit. c), precum şi pentru nerespectarea prevederii punctului 22.1, sunt responsabili conducătorul ierarhic superiori, subdiviziunea specializată, conducătorul autorității sau al instituției publice şi conducătorul autorităţii abilitate cu controlul veridicității informațiilor din declarațiile de interese personale.
26.  Angajatului ANI îi este interzis:
1) să dezvăluie informații care nu au caracter publice, în alte condiții decât cele prevăzute de lege;
2) să facă aprecieri neautorizate în legătură cu litigiile aflate în curs de soluționare și în care ANI are calitatea de parte;
3) să divulge datele sau informațiile la care au avut acces altfel decât în condițiile legii;
4) să acorde asistență sau consultantă persoanelor fizice sau juridice, în vederea promovării de acțiuni juridice ori de altă natură împotriva Autorității și în legătură cu activitatea acesteia;
5) să își exprime public opinia cu privire la cauzele aflate pe rolul Autorității;
6) să exercite direct sau prin persoane interpuse activități de comerț;
7) să participa la administrarea sau conducerea altor entități persoane juridice;
8) să fie experți sau arbitri desemnați de părți într-un arbitraj;
9) să formuleze în mod public, fără temei, acuze, reclamații, calomnii colegilor, șefilor și subordonaților ierarhici;
10) să permită folosirea funcțiilor pe care le îndeplinesc în scop de reclamă comercială, publicitate sau propagandă de orice fel sau dobândirea de bani, bunuri sau alte foloase necuvenite, pentru sau pentru alte persoane;
11) să ia poziție publică în afara atribuțiilor de serviciu sau a sarcinilor încredințate cu respectarea mandatului încredințat și a confidențialității și să ofere consultații în probleme privind realizarea activităților de control sau alte informații în mod neautorizat, cu încălcarea atribuțiilor potrivit legii;
12) să se implice în orice activitate sau manifestare care ar prejudicia imaginea și ar știrbi prestigiul ANI sau demnitatea funcției sale;
Prevederile de la lit. a) –l)  se aplică și după încetarea raporturilor de serviciu, muncă sau de încetare a mandatului pentru o perioadă de 5 ani.
Dezvăluirea informațiilor care nu au caracter public sau remiterea documentelor care conțin asemenea informații, la solicitarea oricăror persoane juridice sau fizice, este permisă numai cu acordul Președintelui ANI.

V. Răspunderi și sancțiuni
27. Personalul Autorităţii Naţionale de Integritate poartă răspunderea pentru încălcarea prevederilor prezentului Cod disciplinar, civil, contravenţional sau penal în condiţiile legii.
28. Încălcările dispozițiilor prezentului Cod de conduită și etică atrage răspunderea disciplinară a personalului Autorității, în condițiile legii. Constituie abateri disciplinare următoarele fapte:
1) întîrzierea sistematică în efectuarea lucrărilor;
2) neglijența repetată în rezolvarea lucrărilor;
3) absențe nemotivate de la serviciu;
4) nerespectarea în mod repetat a programului de lucru;
5) intervențiile sau stăruințele pentru soluționarea unor cereri în afara cadrului legal;
6) nerespectarea secretului profesional sau a confidențialității lucrărilor cu acest caracter;
7) manifestări care aduc atingere prestigiului Autorității;
8) desfășurarea în timpul programului de lucru a unor activități cu caracter politic;
9) refuzul de a îndeplini atribuțiile de serviciu;
10) încălcarea prevederilor legale referitoare la îndatoriri, incompatibilități, conflicte de interese și interdicții stabilite prin lege pentru funcționarii publici;
11) încălcarea altor obligații prevăzute de prezentul cod.
29. Subdiviziunea de securitate internă, audit și control al integrității are competența de a monitoriza stilul de viață al angajaților Autorității pentru asigurarea corespunderii lui cu dispozițiile prezentului Cod de conduită şi transmiterea rezultatelor Consiliului disciplinar pentru adoptarea deciziei de aplicare sau neaplicare a sancțiunii, în condițiile legii.
În cazurile în care faptele săvârșite întrunesc elementele constitutive ale unor infracțiuni, sunt sesizate organele competente, în condițiile legii.
Angajații Autorității poartă răspundere civilă potrivit legii în cazurile în care, prin faptele săvârșite cu încălcarea normelor de conduită profesională, creează prejudicii persoanelor fizice sau juridice.
Orice persoană poate pretinde angajaților Autorității respectarea acestor norme de conduită în raporturile sale cu aceștia.
Supravegherea respectării prevederilor prezentului Cod de conduită de către angajaților Autorității se efectuează prin testarea integrității profesionale, monitorizarea stilului de viață sau examinarea informațiilor cu privire la încălcarea obligațiilor profesionale, a disciplinei de serviciu sau a conduitei profesionale a acestora.

VI. Dispoziţii finale
30.  Prezentul Cod este aprobat de Consiliul de Integritate.
31. Dispozițiile prezentului Cod fac parte din condițiile de muncă ale angajaților Autorității. Candidatul la o funcție din cadrul Autorității, la angajare, ia cunoștință de prevederile Codului, și î-şi asumă responsabilitatea respectării lor.
[bookmark: _GoBack]Direcția resurse umane și documentare are obligaţia de a aduce la cunoştinţă fiecărui angajat al Autorității prezentul Cod, iar Angajatul î-şi asumă responsabilitatea respectării prevederilor acestuia.

